**НЧ ”СТЕФАН ГЕНЧЕВ – 1901 г.” с. ХРИЩЕНИ – ОБЩИНА СТАРА ЗАГОРА**

***6050 с. Хрищени, общ. Стара Загора, ул. ”Свобода” № 29, тел: 0887802255***

**О Т Ч Е Т** на  
 Настоятелството на НЧ “Стефан Генчев – 1901 г.“ с. Хрищени  
 за 2023 г.

Уважаеми читалищни дейци, гости, самодейци и читатели, добре дошли на годишното отчетно събрание за 2023 г.  
 Както всяка година така и тази усилията на Настоятелството бяха насочени към развитието и утвърждаването на духовните и културни ценности на нашето общество, укрепване на читалището като местен център с културно – просветни, информационни и социални функции, към подпомагане на традиционните форми на културата и фолклора и осигуряване трансмисията им към следващите поколения. Повишаване ролята на читалището и превръщане в общодостъпен център на библиотечно осигуряване, личностна реализация и нови нива на компетентност. За своята 120 годишна история нашето читалище е имало години на високи постижения и на затишия в неговата дейност, но и през най - трудните моменти не е преставало да съхранява най-ценните ни културни традиции, родолюбието, нравствените и граждански добродетели, жаждата за знания, необходимостта от любима книга. Няма семейство в селото ни, което да не е дало своя принос в развитието на читалищната дейност, доброволен труд, участие в различни самодейни колективи, дарения на средства, книги и др. Затова то се е запазило и продължава да дава на поколения хрищенци светлина, развлечение и знания. Нашето прекрасно и слънчево село е едно от най-големите села в общината. В него живеят, учат и се трудят над 2600 души. Около 1/3 от населението са роми, голяма част са пенсионери, много семейства живеят и работят извън България. В селото ни има подходящи условия за обучението на децата, но повечето предпочитат учебните заведения в Стара Загора.

Библиотечната ни дейност е на много добро ниво. В момента библиотеката разполага с 6 747 библиотечни документа. През изтеклата година новонабавените книги са 63. От тях 58 книги са закупени от читалището, а 5 книги са набавени от дарения. Читателите са 42 души, като 15 от тях са деца. Заетите книги през цялата година са 367, а посещенията в библиотеката са 243, като 55 от тях са за ползване на компютрите. Отчислените книги са 680 броя. Библиотеката е отворена през целия ден, всеки има възможност да чете или да заеме книга за дома.

През цялата година читалището е отворено за всички, които имат нужда от общуване, от хубави книги, от изяви на сцената от обсъждане на теми свързани с читалищната дейност.

През отчетния период дейността на читалището протече по изготвен годишен план и родени през годината нови идеи и инициативи. По традиция началото на годината започваме отпразнуването на Бабинден. 21-ви януари, ден на родилната помощ! Спазихме традицията и най-младата "булка", родила последна до този момент Светлана, поля ръцете на "бабата" Стоянка Филипова и така показахме как родилките са се отблагодарявали на бабата, която е изродила децата им.

Веска Рашкова пък ни показа как са се повивали бебетата преди години. Тържеството, посветено на празника премина с много танци и забавни хумористични сцени, изиграни от артистите на Женско дружество и Пенсионерски клуб.

През месец февруари организирахме в библиотеката изложба, посветена на 150 години от гибелта на един от най-чистите, смелите и отдадени синове на нашата родина – Апостола на свободата Васил Левски. Изложбата бе посетена от ученици от местното училище, както и от читателите от селото, които идваха да заемат книги. Заедно с децата от детската градина и училището подготвихме тържество посветено на Апостола, което се проведе в ДГ „Лилия”. С голям интерес децата се запознаха с делата на Големия българин. На тържеството присъстваха кмета на Хрищени, както и директорите на училището и детската градина.

От най-древни времена, на първия ден от пролетния месец март, българите се закичват с бяло-червен конец, за да не се скъсва нишката, която ги свързва! За да са здрави, за да са весели, за да са щастливи! И тази година Баба Марта пристигна – при това засмяна, слънчева и лъчезарна и закичи малки и големи с червено-белите усукани кончета, носещи ни радост и надежда. Янка Стоянова влезе в ролята на Баба Марта и закичи всички деца и учители от училище и детската градина. Посети и Кметството, пенсионерския клуб, аптеката, магазините в село и завърза мартенички за здраве. В библиотеката направихме изложба със саморъчно изработени мартенички и всички, които дойдоха в библиотеката и се насладиха.

На Националният празник на България – 3-ти март отбелязахме 145 годишнината от Освобождението с литературна програма, изнесена от учениците от ОУ „Христо Ботев” и възпитаниците на ДГ „Лилия” в читалището. Веска Рашкова – член на Настоятелството на читалището изнесе кратко слово за Освобождението на страната ни. На честването бе представена и тематична изложба С почит и признателност към загиналите за свободата на България заедно с Кметството, ученици и учители и жители на селото поднесохме цветя и венци пред паметника на загиналите хрищенци.

С игри, сценки, песни и много весело настроение се проведе 8-ми март, международния ден на жената с ЖД „Надежда” и Пенсионерски клуб.

През целия месец април проведохме 18-ти Маратон на четенето с няколко инициативи. Първата се проведе в библиотеката към нашето читалище с децата от детската градина за „Първа среща с книгите”. На всички много им харесаха хубавите, илюстровани детски книжки. Познаваха приказката по илюстрациите, а дори някои от тях се помъчиха да ги зачетат. Втората инициатива за Маратона на четенето се проведе под надслов „Походът на книгите” в ОУ „Христо Ботев. Учениците от 1-ви и 3-ти клас с удоволствие четоха на своите съученици. На всички им беше интересно и забавно. „В чудния свят на приказките” – поредната инициатива за 18-ти Маратон на четенето. Група любознателни деца от селото се забавляваха с приказка-игра, четоха и след това нарисуваха красиви илюстрации от приказките. И така, с четене и игри те разбраха, че наистина е забавно да се чете. Поредната инициатива свързана с Маратона на четенето се проведе в детската градина под надслов „Деца четат на деца”. Ученици от ОУ „Христо Ботев” почетоха на децата от ДГ „Лилия” от чудния свят на приказките на Ангел Каралийчев.

На Лазаровден, един от най-хубавите пролетни празници, Лазарската група към читалището посети домовете на жителите от Хрищени, попяха и благославяха за здраве и берекет. С пъстрите си премени и с кошнички в ръка те зарадваха много стопани от селото.

За Великден организирахме изложба по-случай светлия празник. Във фоайето на читалището разположихме Великденски фигури, изработени от Яна Стефанова, която е жител на Хрищени и табло с ръчно изработени тематични апликации. Пред читалището поставихме голяма кошница с имитация на боядисани яйца, символ на празника.

На 21-ви април на сцената на нашето читалище се проведе нещо прекрасно. С голямо удоволствие и вълнение учениците от ОУ „Христо Ботев” с. Хрищени, представиха на своите учители, съученици, приятели и гости постановката „Метаморфози”. След много труд, търпение, дълги репетиции и професионализъм от актьорите от Куклен театър Стара Загора Янчо Димитров и Златина Караянева, те се представиха прекрасно.

Няма по-личен ден от Гергьовден. На този ден за стопаните всяка капка дъжд е злато. Празникът отразява вярата и надеждата им за плодородна година. Църквата в Хрищени носи името на Свети Георги Победоносец, затова празникът на селото е на 6-ти май. Тази година той премина на сцената на читалището с богата художествена програма с участието на ФГ „Райска ябълка”, малките възпитаници от ДГ „Лилия”, учениците от ОУ „Христо Ботев”, народната певица Ирина Бойчева, както и артистите от пенсионерски клуб. Кмета на селото, г-жа Радка Желева, поздрави и награди читалищни дейци, взели активно участие в обществения и читалищен живот, по-случай юбилейната им година. Най-възрастния от тях бе Христо Неделчев, който навърши 90 години. Всички получиха поздравителни адреси и малки подаръци. Празничната сцена бе украсена тържествено с много цветя и балони. В църквата, отец Иван и отец Николай отслужиха света божествена литургия по-повод храмовия празник.

24 май – ден на българската азбука, просвета и култура. Ден на славянската писменост, с блясъка на своята тържественост, пренесъл възрожденския си дух през годините, утвърдил се като най-светлия, най-съкровения, най-българския празник. По този повод членове на нашето читалище участваха в шествието посветено на празника в град Стара Загора. Всички читалищни дейци от читалищата в Община Стара Загора образувахме един блок на културните дейци и по този начин преминахме на шествието.

Първата ни изява за месец юни беше в парк „Пети октомври” град Стара Загора за празника на децата 1-ви юни, организиран от Община Стара Загора. Предложихме на децата забавления в три от нашите работилнички. Едната беше за изработване на фигурки от естествени материали с отговорник Галя Гочева, втората работилничка беше за изработване на бижута и венчета от мъниста с отговорник Доника Динева, а третата за изработка на фигурки от хартия с отговорник Боряна Боянова. Пъстър и неповторим беше денят за децата, изпълнен с много емоции и незабравими изживявания. Радваме се, че доставихме радост на малките малчугани.

На втори юни заедно с Кметството, учениците и учителите от ОУ „Христо Ботев” и част от жителите на селото поднесохме цветя и венци на паметника в Хрищени и така отдадохме почит на големия български революционер Христо Ботев и на загиналите за свободата на България, по-случай 147 години от гибелта му. В продължение на 2 минути беше включена сирената в чест на живота и делата на великия революционер и всички загинали за свободата на България.

През лятната ваканция много деца дойдоха да си вземат книги, необходими им за обучението. За разлика от миналата година, тази бяха в пъти повече. Децата си заемаха книги не само, които са им необходими за училище, но си избираха и други извън списъка даден им от класния ръководител. Разнообразието на интересна детска литература ги заинтригуваше и ги караше да четат.

Освен за интересна книга, децата идваха в читалището и за заниманията, които бяхме им подготвили. „Ваканция – вълнуваща, нетрадиционна и весела”, под това мото се провеждаха и тази година заниманията с децата. Първото занимание се проведе на 19-ти юли, когато децата се забавляваха в творческата работилничка на Галина Гочева. Показаха изобретателност и много творчески умения, рисуваха и спортуваха. Следващото занимание беше на 27-ми юли. На този ден децата се запознаха с вълшебната азбука Глаголица. С интерес си написаха имената и нарисуваха буквите. След това оцветяваха гипсови фигурки и рисуваха прекрасни рисунки.

През месец август фолклорната група към нашето читалище участва в Национален тракийски фолклорен събор „Богородична стъпка”, който се проведе на Старозагорските минерални бани. Жените се представиха прекрасно и очароваха публиката с изпълнението си на първа сцена. Освен с групата, в събора участвахме и с изложба-базар „Произведено в Хрищени” на който представихме нашия емблематичен „Празника на райската ябълка”. Целият екип от Кметство и читалище подредихме щанд на който изложихме ракия от райска ябълка, сладка, производства от местни фирми. Освен това на базара предлагахме рекламни материали за празника, вестника, който издадохме за 120 годишнината на читалището, дипляна и новото, което предложихме - два сборника със стихотворения и рецепти от райска ябълка, които събрахме от онлайн конкурсите, които проведохме през 2020 и 2021 година. Интереса беше голям към нашата маса, но най-много се впечатлиха от ракията, която бяхме приготвили в специални шишенца с красиви етикети. „На селски сбор не се кани” – мотото на третата сцена на събора, до която беше разположен и нашият щанд. На тази сцена се изявяваха много самодейци, пекоха гюзлеми и готвиха различни селски гозби. Водещите на тази сцена представиха историята на нашия празник пред гостите.

Довиждане ваканция, здравей училище! Първи учебен ден – вълнуващ ден за много ученици, особено за тези, които за първи път прекрачват прага на училището. Както всяка година, така и тази за първия учебен ден подготвихме подаръци за първокласниците в нашето училище, които ще им са необходими в часовете с пожелание за успешна и ползотворна учебна година.

За Денят на народните будители отбелязахме с поднасяне на цветя на паметната плоча на основателите на читалището, заедно с Кметството и жените от фолклорната група към читалището. Веска Рашкова, член на читалищното настоятелство прочете кратко слово за светлия празник.

На 18-ти ноември се проведе емблематичния за нашето село „Празник на райската ябълка”. И времето не ни спря, когато ни е слънчево в душите за седемнадесети път да съберем участници, жители и гости на оранжевата фиеста.С много настроение и вълнуващи моменти протече празника. Всички гости и жители на селото имаха възможността да посетят атрактивната изложба-базар „Произведено в Хрищени”, която беше разположена пред сградата на кметството и на нея присъстваха ароматните ракия и сладко от райска ябълка, самият вкусен плод райска ябълка, който посетителите дегустираха, както и други вкусотии, сътворени от сръчните ръце на хрищенци, едни от които бяха прекрасните торти и сладкиши на Златка Динева. На базара също така беше изложен и пчелен мед произведен в Хрищени от семейство Лазарови, както и рачел и други вкусотии от Любимец, приготвени специално за Хрищени и празника. Изложбата-базар предлагаше на посетителите и ръчни изработки и плетива, изработени от майсторските ръце на хрищенки. Не на последно място, забележителни бяха и изложбите от детска градина „Лилия” и основно училище „Христо Ботев”, които заплениха всички гости с тематичните изобретения. С новата визия на празника, а именно тематичните кътове, които подготвихме с кметството придадоха още по-пъстър и незабравим вид и вдъхнаха повече настроение на гостите. Много от тях си правиха снимки на кътчетата и така запечатаха миг от самия празник.

За най-малките гости на празника подготвихме интересни работилнички на които пробваха своите умения. Много деца, а и не само, с удоволствие и сръчност си изработваха различни фигури и рисунки, подпомагани от ръководителите на работилничките, Галина Гочева от с. Хрищени и колегите от НЧ „Св. Св. Кирил и Методий” с. Борилово.

Откриването на празника се проведе пред кметството с вдигане на знамената на България, на Европа и знамето на Хрищени. Те бяха издигнати под звуците на националния химн от деца от Хрищени, които активно участват в мероприятията, организирани от читалището. Кмета на Хрищени, г-жа Желева произнесе слово, поздрави всички гости на празника и представи официалните гости, г-жа Диана Атанасова - началник отдел „Култура и туризъм” към Община Стара Загора, г-н Николай Диков, г-н Николай Николов, директорките на ОУ „ Христо Ботев” и ДГ „Лилия” с. Хрищени и др.

Любителите на фолклора се насладиха на многочасова програма с песни и народни танци, изпълнени от самодейни колективи от цялата страна на новата визия на сцената пред читалището. Фолклорната група към нашето читалище откри празника с химна на Хрищени и автентични песни от нашето населено място. Участниците от ДГ „Лилия” и ОУ „Христо Ботев” с. Хрищени завладяха публиката с програмата, която бяха подготвили. Много самодейни състави от различни читалища, от общ. Стара Загора, общ. Опан, общ. Сливен огласиха селото с своите мелодични песни. Много настроение доставиха и танцовите състави от град Стара Загора, а те са танцов клуб „Хорце”, детско-юношески танцов състав „Орисия”, както и възрастната група към същия състав и фолклорна танцова група „Шарена китка” към НЧ „Георги Бакалов. Участието на Народната певица Ирина Бойчева също достави удоволствие на гостите с тракийските песни, които изпълни. Празникът завърши с дълга програма в изпълнение на народния певец Веско Василев, който изпя много песни от неговия репертоар и накара всички присъстващи да се хванат на хорото.

От името на организаторите Кметство Хрищени, в лицето на Радка Желева и Мариана Димитрова и НЧ „Стефан Генчев-1901”, изказваме огромна благодарност на всички участници и гости на нашия пъстър празник. Специални благодарности към колективите на ДГ „Лилия” с директор Милена Ганева и ОУ „Христо Ботев” с директор Катерина Атанасова за положения труд на ръчно изработените тематични творения. Благодарим на ФГ „Райска ябълка” с ръководител Жана Ганева, благодарности на Златка Динева за вкусните и красиви кулинарни изкушения, на всички участници в изложба-базар „Произведено в Хрищени” – Радослава и Емилиян Койчеви, както и за ръчните плетива и сувенири на Янка Петкова и детските работилнички, които доставиха толкова радост на децата. Благодарим и на спонсорите, без които нямаше да се получи толкова богат и красив празник, а именно на Община Стара Загора, ВК „Лоза” с. Хрищени с председател Иван Христакиев, на магазин „ПамиМол” с управител Минко Топалов, на фирма „Ани чипс” с управители Нели и Веско Василеви.

През месец декември съвместния фестивал, който провеждаме с колегите от Преславен, Дълбоки, Горно Ботево и Оряховица „От Игнажден до Коледа – традиции и съвременност” се проведе в село Оряховица. Домакините от Кметство Оряховица и НЧ „Развитие 1918” посрещнаха гости от близо и далеч. Интересът беше голям от участници и гости. Фестивалът се проведе на сцената на читалището, където се явяваха групите от конкурсната програма. Те бяха оценявани от компетентно жури. Нашата коледарска група също участва във фестивала и спечелиха златен медал и диплом. Освен конкурсна програма, на фестивала имаше и съпътстващи прояви, кулинарен конкурс и конкурс за коледни картички, които също се оценяваха и награждаваха.

През месец декември, с много хъс и желание коледарската група към читалището посети много домакинства в Хрищени . Благодарим ви момчета, че и тази година благословихте селото ни и вдъхнахте повече коледно настроение със стария български обичай Коледуване.

Повече коледно настроение донесе и коледната украса, с която украсихме центъра на селото, сградата на Кметството и на читалището с, която посрещнахме най-светлия празник Рождество Христово.

През годината фолклорната група към читалището участва в празника на селото „Зелен, зелен Гергьовден”, на Национален тракийски фолклорен събор „Богородична стъпка”, на „Празник на райската ябълка”. Лазарската група участва на Лазаровден в село Хрищени. Коледарската група в Национален фестивал „От Игнажден до Коледа” с. Оряховица и коледуване в Хрищени.

През изтеклата година не можа да участва в проект за набавяне на нова литература „Българските библиотеки – съвременни центрове за четене и информираност” пуснат от Министерството на културата, но въпреки това успяхме да набавим нови книги със собствени средства.

В сградата на читалището се помещават Клуба на пенсионера - негови членове са около 30 души и Клуба на женското дружество с над 30 души членове. Всеки месец се провеждат рождени дни, изпълнени с много настроение, хумор, песни и танци.

Читалището е културна единица, която обединява организира провеждането на всички мероприятия, на които с голямо желание и интерес присъстват различни по възраст, но обединени от една цел радетели за запазване на традициите, песните, обичаите и културния облик на селото ни.

Голяма подкрепа в организирането на празниците получаваме от Кметството в лицето на кмета и секретаря. Те не са ни изоставили в нито един момент и ни подкрепят във всяко едно начинание.

Фолклорната група се състои от 11 жени, които се чувстват отговорни и се стараят да присъстват на всички репетиции, да научат новите песни. Ръководител на групата е Жана Ганева. На всички местни и общински прояви групата взема участие, както и артистите от пенсионерския клуб и женското дружество. През цялата година читалището е отворено за всички жители и гости на селото, готови да обсъдят проблеми свързани с читалището, да се включат в инициативи, да помогнат с дела или средства или да дадат нови идеи за предстоящи празници. Читалищното ръководство е оказало съдействие на всички, които се нуждаят от помощта му. Почти няма мероприятие, в което да не си сътрудничи с Клуба на пенсионера, Женското дружество, детската градина и училището. Благодарности на председателите им Карамфила Пенева и Станка Бойчева и на директорите на училището и детската градина г-жа Катерина Атанасова и г-жа Милена Ганева.

И така, протегнали ръка и отворили за светлина душите си, ние празнуваме истинските празници на сърцето. В знак на почит, благодарност и уважение към нашите прадеди на всички национални празници поднасяме венци и цветя на паметника на загиналите хрищенци и на паметната плоча с имената на основателите на читалището.

Читалищната сграда вече е в по- добро състояние след направения ремонт през 2017 г. Дограмата на всички прозорци на сградата е сменена, извърши се ремонт на сцената и на цялата концертна зала, смени се ВиК инсталацията, подмениха се осветителни тела и се поднови санитарния възел. Извърши се вътрешно измазване на повечето помещения на читалището. Проблемните места, които са за ремонт са стълбите пред читалището и площадката от ляво на стълбите, понеже има много пукнатини и влиза вода през тях и така се получава влага в ремонтираните стаи.

Всяка година преди отчетно събрание се прави проверка на касата и неговата документация.  
 През 2023 г. са проведени 5 заседания, 1 отчетно-изборно събрание, членували са 54 редовни, 12 спомагателни, членския внос е 3 лв. Всяка година се провежда отчетно събрание, а на три години, според устава - изборно. Следващото трябва да бъде през 2025 г.

От 1997 г. Читалището е юридическо лице. Всяка година се изготвят статистически данни, които се представят в Данъчна служба и Статистиката. Отчетни документи се представят в общината. Изготвят се справки за библиотечната дейност, които се представят в библиотека „Захарий Княжески“.  
 Документите на читалището в тяхната приходно- разходна част се водят от читалищния секретар.

През следващата година се надяваме и си пожелаваме, че отново ще се представим добре на наша сцена, по конкурси и събори, ще гостуваме на наши приятели, ще посрещаме както досега самодейни и професионални колективи, ще съхраняваме и ще развиваме нашите традиции, песни и обичаи.

Председател НЧ:……………

/Н. Хаджиев/

Председател на ПК...............  
 /Т. Иванова/